Diari Oficial de la Generalitat Valenciana


Sumari del DOGV 6194, del 28-01-2010 (2010/853)

ORDE 1/2010, de 26 de gener, de la Conselleria de Cultura i Esport, per la qual es convoca, a través de Teatres de la Generalitat, un concurs públic per a la concessió d'ajudes al Circuit Valencià de Teatre i Dansa per al foment i el suport de la programació de companyies valencianes durant l'any 2010.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6194

Data del DOGV
:   28-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/853


Data del document
:   26-01-2010

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 1/2010, de 26 de gener, de la Conselleria de Cultura i Esport, per la qual es convoca, a través de Teatres de la Generalitat, un concurs públic per a la concessió d'ajudes al Circuit Valencià de Teatre i Dansa per al foment i el suport de la programació de companyies valencianes durant l'any 2010. [2010/853]
La Llei 7/2007, de 9 de febrer, de la Generalitat, d'Ordenació del Teatre i de la Dansa, establix que formen el Circuit Valencià de Teatre i Dansa el conjunt de municipis i entitats de la Comunitat Valenciana que, amb el doble objectiu de fomentar l'atenció al teatre i la dansa valencians i d'aproximar estes modalitats de la cultura a diferents municipis de la Comunitat Valenciana, duguen a terme, en instal·lacions de les quals són propietaris o en tenen l'ús, una programació estable de teatre i dansa que ajude a la creació i consolidació de nous públics.
Entre les funcions assignades a Teatres de la Generalitat està la de col·laborar econòmicament amb els ajuntaments o les entitats que ho sol·liciten i que complisquen els requisits establits, els quals formaran el Circuit Valencià de Teatre i Dansa, i atendrà prioritàriament els municipis o les entitats que programen espectacles de factura valenciana, o amb participació valenciana, o en valencià, valorant, a més d'això, altres criteris objectius com: el pressupost municipal o de l'entitat destinat a l'exhibició, la població de la localitat i el públic real assistent, així com els resultats obtinguts.
Amb esta finalitat, Teatres de la Generalitat, atenint-se als principis de publicitat i concurrència, convoca les presents ajudes a fi de fomentar i donar suport a la programació de companyies valencianes de teatre i dansa als municipis de la Comunitat Valenciana, i amb el fi últim de difondre les arts escèniques per tot el territori de la Comunitat.
Per tot això, i fent ús de les facultats que em conferixen l'article 28.e de la Llei 5/1983, de 30 de desembre, del Consell, i l'article 5 del Decret 36/1994, de 21 de febrer, del Govern valencià, pel qual s'aprova el Reglament Orgànic i Funcional de l'ens públic Teatres de la Generalitat Valenciana, modificat pel Decret 21/2004, de 13 de febrer, i atenent el que disposa la Llei 38/2003, de 17 de novembre, General de Subvencions,
ORDENE
Primer
Convocar un concurs públic per a la concessió d'ajudes al Circuit Valencià de Teatre i Dansa per al foment i el suport de la programació de companyies valencianes per a l'any 2010, i aprovar les bases i els annexos per les quals s'han de regir estes ajudes.
Segon
L'import global màxim de les ajudes és de huit-cents mil euros (800.000 €), que s'ha d'abonar a càrrec dels crèdits del capítol IV, línia de subvenció SE000049, del pressupost de l'ens públic Teatres de la Generalitat per a l'any 2010.
DISPOSICIÓ ADDICIONAL
Única
La present convocatòria d'ajudes no necessita ser notificada a la Comissió Europea, d'acord amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè no complix el requisit de l'avantatge econòmic per a una empresa, ni el del falsejament de la competència que afecte els intercanvis comercials entre estats membres de l'article 107.1 del Tractat de Funcionament de la Unió Europea.
DISPOSICIÓ DEROGATÒRIA
Queda derogada l'Orde de 17 de febrer de 1995, de la Conselleria de Cultura, per la qual es crea el Circuit Teatral Valencià.
DISPOSICIÓ FINAL
La present orde produirà efectes el mateix dia de la publicació en el Diari Oficial de la Comunitat Valenciana.
Segons el que disposen els articles 107, 116, 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14, 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, pot presentar-se potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de l'òrgan que dicta el present acte en el termini d'un mes comptat des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 26 de gener del 2010
La consellera de Cultura i Esport
Trinidad María Miró Mira.
ANNEX I
Bases reguladores de la convocatòria pública per a la concessió d'ajudes al Circuit Valencià de Teatre i Dansa per al foment i el suport de la programació de companyies valencianes durant l'any 2010.
CAPÍTOL I
Disposicions generals
Primera. Objecte i finalitat
L'objecte de les presents ajudes és fomentar i donar suport a la programació de companyies valencianes de teatre i dansa als municipis de la Comunitat Valenciana, amb el fi últim de difondre les arts escèniques per tot el territori de la Comunitat durant l'any 2010.
Segona. Règim d'estes ajudes
1. El procediment de concessió d'estes ajudes es tramita en règim de concurrència competitiva.
2. Esta convocatòria s'ha de regir per les presents bases i per l'orde que les aprova, i a més per la Llei 38/2003, General de Subvencions, el seu reglament, aprovat pel Reial Decret 887/2006, i pel Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26/06/1991 del Consell de la Generalitat Valenciana.
Tercera. Import, nombre màxim d'ajudes i activitat subvencionada
1. L'import global màxim de les ajudes és de 800.000 euros, que s'han d'abonar a càrrec dels crèdits del capítol IV, línia de subvenció SE000049, del pressupost de l'ens públic Teatres de la Generalitat per a l'any 2010.
2. L'import de les ajudes serà com a màxim el 50% del cost de la programació de les companyies valencianes de teatre i dansa, amb el límit màxim de 20.000 € per beneficiari.
3. Dins dels límits pressupostaris i d'acord amb els criteris que establixen les bases, les presents ajudes s'han de destinar a sufragar part del caixet generat per la programació de companyies valencianes de teatre i dansa o d'espectacles distribuïts per empreses ubicades a la Comunitat Valenciana que figuren en el projecte d'activitat del 2010. Queda exclosa la programació de produccions públiques.
Quarta. Beneficiaris i requisits
1. Dins dels límits pressupostaris i d'acord amb les condicions i els criteris que establixen estes bases, poden ser beneficiaris d'estes ajudes els ajuntaments i organismes públics creats per les corporacions locals de la Comunitat Valenciana que tinguen atribuïda la gestió de les seues sales teatrals i complisquen els requisits següents:
a) Disposar d'un teatre adequat per a les representacions teatrals i de dansa. El teatre ha de disposar de les mesures i la infraestructura adequades per a la correcta realització de les representacions.
b) L'ajuntament ha de disposar d'un gestor cultural professional que faça les labors de programació de la sala, independentment que tinga responsabilitats de gestió cultural en altres sectors del consistori.
c) Realitzar una programació estable durant la temporada teatral.
d) Incloure en la programació de l'exercici 2010 un mínim de deu espectacles de companyies professionals, dels quals almenys huit han de ser de companyies professionals valencianes de teatre i dansa; ambdós modalitats artístiques han de figurar en la programació.
2. En el cas d'organismes públics creats per les corporacions locals que tinguen atribuïda la gestió de les seues sales teatrals, han de complir a més les condicions següents:
a) Si la sala teatral no figura en l'inventari de béns com a pròpia o adscrita a l'organisme, la participació en esta convocatòria haurà de ser autoritzada per l'ajuntament del qual depenga.
b) Correspon a l'organisme públic local sol·licitar l'ajuda, finançar la programació a càrrec dels recursos propis que figuren en els seus pressupostos i els altres drets i obligacions que es deriven d'estes bases per als sol·licitants i beneficiaris d'estes ajudes.
3. No poden obtindre la condició de beneficiari les persones o entitats que incórreguen en les prohibicions indicades en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE 18.11.2003).
Cinquena. Presentació de sol·licituds
1. El termini de presentació de sol·licituds és de vint dies hàbils, a comptar des de l'endemà de la publicació de la convocatòria en el Diari Oficial de la Comunitat Valenciana.
2. Els models d'impresos normalitzats (sol·licituds i la resta de documentació) estan disponibles en la pàgina web de Teatres (www.teatres.gva.es) i a les seues dependències.
3. Les sol·licituds, que s'han de formalitzar segons el model d'instància que s'adjunta a la present orde com a annex II, s'han de dirigir a Teatres de la Generalitat.
4. Les sol·licituds poden presentar-se al registre de Teatres de la Generalitat, al Registre General de la Conselleria de Cultura i Esport, i als registres de les direccions territorials de Cultura i Esport de València, Castelló i Alacant. Igualment pot utilitzar-se qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que la sol·licitud s'envie per correu certificat, s'haurà de presentar en un sobre obert a l'oficina de correus, a fi que en la capçalera del primer full del document que es vulga enviar es faça constar, amb claredat, el nom de l'oficina, la data i el lloc d'admissió.
Les direccions territorials de Cultura i Esport hauran d'enviar les sol·licituds d'ajuda a Teatres de la Generalitat en el termini màxim de deu dies comptats des de l'endemà de l'acabament del termini de presentació de sol·licituds.
Sisena. Documentació que ha d'acompanyar la sol·licitud
1. Les sol·licituds han d'anar acompanyades de la documentació següent (original o còpia compulsada), que s'ha de presentar agrupada segons els apartats següents:
a) Documentació acreditativa del compliment dels requisits a i b establits en la base quarta, punt 1:
- Documentació amb les característiques tècniques i la infraestructura de què disposa el teatre, els plans, la capacitat màxima, etc., que acrediten que són adequats per a la realització de representacions teatrals i de dansa. En cas de disposar de diversos espais escènics, haurà de presentar la documentació indicada de cada un. La documentació dels municipis integrants del Circuit Teatral Valencià que ja té Teatres, no l'hauran de presentar novament, llevat que s'haja modificat o que els siga requerida expressament.
- Currículum del gestor cultural que faça les labors de programació de la sala, amb la seua relació laboral o contractual amb l'ajuntament.
b) Documentació acreditativa del compliment dels requisits c i d de la base quarta, punt 1, i de l'activitat subvencionada:
- Memòria amb la programació realitzada en els dos últims anys, en què es diferencien les funcions de teatre i de dansa i s'especifiquen els espectacles, el nombre de funcions, si la procedència és valenciana i els resultats obtinguts; a este efecte s'ha d'omplir la fitxa que s'inclou com a annex III. En el cas dels municipis que formaven part del Circuit Teatral Valencià, n'hi haurà prou a adjuntar la còpia relativa al seu municipi que figura en l'informe anual del CTV. En el cas d'ajuntaments que han començat a programar espectacles durant l'actual temporada (2009/10), han d'incloure tota la programació.
- Programació de l'exercici 2010, en què s'especifiquen els espectacles de companyies professionals de teatre i dansa, el nombre de funcions, les companyies procedents de la Comunitat Valenciana i els espectacles distribuïts per empreses valencianes. Tot això s'ha de fer omplint la fitxa que s'inclou com a annex IV.
- Pressupost anual d'ingressos i despeses relacionats amb la programació de companyies professionals de teatre i dansa per a l'exercici 2010.
c) Documentació administrativa:
- Certificat de l'acord adoptat per l'òrgan de govern de la corporació local en què s'aprova sol·licitar esta subvenció i es faculta la persona representant per a subscriure la petició.
- En el cas d'organismes públics, certificat de l'acte o acord, adoptat per l'òrgan competent de l'ajuntament de què depén, pel que s'autoritza l'entitat pública a participar en esta convocatòria, expedit pel secretari o la secretària de la corporació local.
- Declaració de totes les subvencions sol·licitat o concedides per altres administracions o ens públics o privats amb la mateixa finalitat, i de l'import.
- Declaració responsable de no incórrer en les prohibicions per a obtindre la condició de beneficiari indicades en els apartats 2 i 3 de l'article 13 de la Llei 38/2003, de 17 de novembre, General de Subvencions, cosa que s'ha d'acreditar per mitjà de la declaració responsable inclosa en la sol·licitud.
- Certificats acreditatius de trobar-se al corrent en les obligacions tributàries i amb la Seguretat Social. El sol·licitant pot autoritzar expressament Teatres de la Generalitat per a obtindre directament l'acreditació de les dites circumstàncies, marcant la casella de la sol·licitud corresponent. En el cas de no marcar l'autorització, haurà de presentar els certificats.
2. Si la sol·licitud no inclou totes les dades exigides o hi falta documentació, es requerirà a l'interessat que, en el termini de deu dies hàbils, corregisca estos defectes, amb la indicació que si no ho fera, es consideraria que hauria desistit de la seua petició, després de dictar una resolució en els termes que preveu l'article 42, tal com establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La documentació esmenada haurà de presentar-se en Teatres de la Generalitat o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En tot cas, la Direcció General de Teatres de la Generalitat pot requerir als sol·licitants que proporcionen qualsevol informació aclaridora que resulte necessària per a la gestió de la seua sol·licitud.
Setena. Criteris de valoració
La valoració de les sol·licituds presentades es farà basant-se en la informació indicada en la base anterior i d'acord amb els criteris següents:
- Quantitat i qualitat de la programació, tant de teatre com de dansa: fins a 30 punts.
- Nombre de companyies valencianes programades: fins a 30 punts.
- Pressupost municipal o de l'entitat destinat a l'exhibició: fins a 20 punts.
- Memòria d'activitats, trajectòria i resultats: fins a 20 punts.
Huitena. Procediment de concessió: instrucció i resolució
1. La Direcció General de Teatres de la Generalitat és l'òrgan competent per a l'ordenació i la instrucció del procediment de concessió. L'òrgan instructor, realitzades les activitats d'instrucció pertinents, traslladarà els expedients a la comissió indicada en l'apartat següent.
2. Per a l'avaluació de les sol·licituds presentades, es constituirà una comissió de valoració presidida per la Direcció General de Teatres de la Generalitat, o per la persona en qui delegue, de la qual a més formaran part fins a sis vocals designats per la Direcció. El secretari de la comissió, amb veu però sense vot, serà designat per la Direcció General de Teatres de la Generalitat entre el personal de l'ens.
3. La comissió de valoració podrà requerir als interessats totes les dades i acreditacions que consideren necessàries per a la deguda qualificació dels projectes.
4. La comissió avaluarà les sol·licituds d'acord amb els criteris de valoració establits en les presents bases, i emetrà un informe en què es concretarà el resultat de l'avaluació efectuada. En el dit informe s'especificaran els criteris de valoració seguits i la valoració i ponderació de les sol·licituds, i basant-se en això s'establirà una prelació per orde de major a menor puntuació.
5. L'òrgan instructor, a la vista de l'expedient i de l'informe de la comissió, formularà una proposta de resolució definitiva que elevarà a la consellera de Cultura i Esport, en la seua qualitat de presidenta de Teatres de la Generalitat, que és la competent per a dictar-hi una resolució.
Novena. Termini de resolució i notificació
1. El termini màxim per a resoldre i notificar la resolució del procediment és de tres mesos comptats des de la data en què produïx efectes esta convocatòria. Transcorregut el dit termini sense que s'haja dictat ni notificat una resolució expressa, es considerarà desestimada la sol·licitud d'ajuda, sense perjuí de l'obligació de resoldre, conforme a l'article 42 de la Llei 30/1992, de 26 de novembre.
2. La resolució del procediment es notificarà als interessats únicament per mitjà de la publicació en el Diari Oficial de la Comunitat Valenciana. Esta publicació substituirà la notificació, de conformitat amb el que preveu l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Deu. Publicació
La resolució de la convocatòria s'ha de publicar en la web de Teatres de la Generalitat Valenciana (http://teatres.gva.es).
La publicació de la resolució en el DOCV tindrà, així mateix, l'efecte de publicitat de les subvencions establit en l'article 18 de la Llei General de Subvencions.
Onze. Obligacions dels beneficiaris
1. Els beneficiaris estan subjectes a les obligacions generals derivades de la normativa vigent sobre ajudes o subvencions públiques, i en particular, a les que fa referència l'article 14 de la Llei General de Subvencions.
2. En particular, els beneficiaris estan obligats a:
a) Realitzar l'activitat que fonamenta la concessió de la subvenció d'acord amb el programa presentat durant l'exercici 2010 i a justificar-ne la realització en els terminis establits.
b) Comunicar a Teatres de la Generalitat qualsevol canvi que es produïsca en el programa definitiu de l'activitat abans de realitzar-la.
c) Fer constar en tota publicació, fullet, programa, publicitat, etc., independentment del mitjà o suport, el patrocini de la Generalitat Valenciana. A este efecte, s'hauran d'inserir en un lloc preferent i destacat els logotips de Teatres de la Generalitat i de la Conselleria de Cultura i Esport, d'acord amb les normes d'identitat corporativa d'estes institucions. Els logotips estan disponibles en la pàgina web de Teatres.
d) Justificar el compliment dels requisits i de les condicions, i la realització de l'activitat i el compliment de la finalitat que determinen la concessió o l'ús de la subvenció.
e) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com es conega, i en tot cas abans de la justificació de l'aplicació donada als fons percebuts.
f) Conservar els documents justificatius de l'aplicació dels fons rebuts per a poder justificar la despesa i atendre les actuacions de comprovació i control.
g) Procedir al reintegrament dels fons percebuts en els casos previstos en l'article 37 d'esta llei.
3. Igualment, els beneficiaris s'obliguen a transmetre a Teatres de la Generalitat la informació que, si és el cas, els siga sol·licitada en relació amb la programació de teatre i dansa anual realitzada, en els termes i formats indicats.
Dotze. Justificació i pagament de les ajudes
1. El pagament d'estes ajudes es realitzarà sempre que l'activitat es faça d'acord amb el programa presentat i se'n justifique correctament l'ús. Tots els documents que servisquen per a justificar esta subvenció han de presentar-se a Teatres de la Generalitat fins al dia 20 de desembre de 2010. A partir d'este dia el crèdit pressupostari quedarà anul·lat i es perdrà el dret a cobrar l'ajuda concedida.
2. Una vegada revisada i comprovada la justificació, es procedirà al pagament, en els terminis legalment establits, de fins al 50% de l'import dels caixets de les companyies valencianes o distribuïdes per empreses valencianes, sense superar en cap cas l'import de la subvenció concedida. La subvenció es farà efectiva per mitjà d'una transferència al compte bancari indicat per cada beneficiari en la sol·licitud.
3. Els beneficiaris d'estes ajudes han de justificar l'activitat subvencionada presentant un compte justificatiu de la despesa feta, integrat pels documents següents:
a) Una memòria de gestió anual amb la programació realitzada i els resultats obtinguts.
b) Una memòria econòmica justificativa del cost de la programació.
c) Justificants de despeses dels caixets de les companyies valencianes programades, i de les distribuïdes per empreses valencianes, i l'acreditació del pagament, o, si no n'hi ha, un document acreditatiu del reconeixement de deute.
d) Publicitat en mitjans de comunicació, fullets i cartells editats.
4. En el cas que les activitats hagen sigut finançades per la subvenció i a més amb fons propis o altres subvencions o recursos, haurà d'acreditar-se en la justificació per mitjà d'una relació detallada, l'import, la procedència i l'aplicació dels fons a les activitats subvencionades, d'acord amb el que establix l'article 30.4 de la Llei 38/2003, de 17 de novembre, General de Subvencions.
5. Es consideren despeses subvencionables les fetes en l'exercici 2010. Es considera despesa feta la que ha sigut efectivament pagada abans de l'acabament del període de justificació o el deute de la qual ha sigut formalment reconegut.
Tretze. Altres disposicions
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, podran donar lloc a la modificació de la resolució de concessió.
En el cas d'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, i en este cas es minorarà la quantitat que excedisca el cost final de l'activitat.
2. És procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, General de Subvencions, i amb l'incompliment de qualsevol dels requisits i obligacions estipulats en la present convocatòria.
3. De les economies que puguen produir-se perquè hi haja una renúncia, es revoque una subvenció o per qualsevol altre cas en aplicació d'allò indicat en les presents bases, es podrà disposar, a proposta de l'òrgan instructor i per mitjà d'una nova resolució de la consellera de Cultura i Esport, en la seua qualitat de presidenta de Teatres de la Generalitat, incrementant la quantitat concedida a algun dels beneficiaris o incloent-ne d'altres que, havent complit els requisits, no hagen rebut ajuda.
4. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals, sense que, en cap cas, aïlladament o en conjunt, superen el cost de l'activitat subvencionada.